«Καθαρά» φαίνεται ότι είναι τα κινητά των δύο Ελλήνων στρατιωτικών που κρατούνται για 12η ημέρα στις φυλακές της Αδριανούπολης.

Με άλλα λόγια, όπως μεταδίδει η ΕΡΤ, δεν υπάρχουν φωτογραφίες οι οποίες θα μπορούσαν να χαρακτηριστούν ως «κατασκοπευτικού χαρακτήρα». Ωστόσο, υπάρχει μία πιθανότητα οι έρευνες να επεκταθούν στις επαφές που είχαν οι δύο στρατιωτικοί.

Σύμφωνα με την ΕΡΤ, η Άγκυρα θα δεχθεί τον Έλληνα πραγματογνώμονα, ο οποίος θα εξετάσει τα τρία κινητά των δύο Ελλήνων στρατιωτικών, ενώ ακόμα δεν έχει προσδιοριστεί πότε θα μεταβεί στην τουρκική πρωτεύουσα.

Σήμερα, Δευτέρα, τον ανθυπολοχαγό Μητρετώδη και τον λοχία Κούκλατζη επισκέφθηκαν στην Αδριανούπολη οι γονείς τους για δεύτερη φορά.